După Armistițiul de la Compiegne și sfârșitul Primului Război Mondial a fost transferat ca adjutant în comandamentul districtului militar Reutlingen, care fusese unit cu comandamentul districtului Gmünd. Din 19 iulie 1919 Speidel a activat ca adjutant în Batalionul II al Regimentului 26 Schützen, iar de la 1 octombrie până la 14 decembrie 1920 a fost ofițer în cadrul unei companii a Regimentului 25 Schützen. Pentru scurt timp Speidel a fost adjutant în comandamentul districtului militar Stuttgart. La 1 ianuarie 1921 a fost transferat în Regimentul 13 Infanterie (Württemberg). Speidel a fost de la 1 octombrie 1921 ofițer într-un escadron al Regimentului 18 Cavalerie și a absolvit până la 30 aprilie 1923 un curs de formare a ofițerilor de stat major organizat în cadrul Diviziei 5 din Stuttgart. Ulterior, el a fost comandant al unei subunități ("Zugführer") în Regimentul 13 Infanterie (1 mai - 31 iulie 1923) și apoi în Divizia 5 (1 august 1923 - 30 septembrie 1924). A fost transferat din nou în Regimentul 18 Cavalerie și a absolvit apoi cea de-a doua parte a cursului de formare a ofițerilor de stat major în cadrul Diviziei 5 din Stuttgart. De la 1 octombrie 1925 până la 30 septembrie 1926 a făcut parte din Batalionul I al Regimentului 13 Infanterie și a fost avansat la 1 aprilie 1926 la gradul de Rittmeister (echivalentul gradului de căpitan). A fost cooptat apoi în Departamentul de organizare a armatei din Ministerul Apărării de la Berlin și de la 9 iunie la 30 septembrie 1927 a fost ofițer în Regimentul 2 Cavalerie Prusacă de la Allenstein. A fost transferat apoi în Regimentul 11 Cavalerie Prusacă din &lt;a href="Prudnik"&gt;Neustadt/Oberschlesien&lt;/a&gt;.